Sinä päivänä kun kaikki rakastaa mua

Sinä päivänä kun kaikki rakastaa mua on Dannyn esittämä kappale, jolla hän osallistui  vuoden 2021 Uuden Musiikin Kilpailuun ja kilpaili paikasta Suomen edustajana Eurovision laulukilpailussa 2021. Kappale sijoittui kilpailussa kuudenneksi. Kappaleen sävelsi ja sanoitti Janne Rintala ja sovitti Timo Ruokola. Kappale ilmestyi myöhemmin samana vuonna Dannyn studioalbumilla Kunnioittaen, Danny.

Työstö ja tyyli 
Kappaleen on kirjoittanut Janne Rintala, joka on tehnyt kappaleita myös muun muassa Arttu Wiskarille ja Erika Vikmanille. Sovituksen teki Timo Ruokola, joka Rintalan tavoin on Mökkitie Recordsin tärkeitä hahmoja. Kappale on tyyliltään rauhallinen, teemaltaan syvällinen ja melankolinen, ja sen sanoituksessa pohditaan sitä, kuinka hänen kuolemaansa tullaan julkisuudessa reagoimaan. Rintala on sanonut, että häntä pelotti esitellä kappaleidea Dannylle, koska piti sitä niin ”brutaalin rajuna”.

Kappaleella on myös yhteyksiä Dannyn omaan elämään. Sanoitus perustuu erään levy-yhtiön sisäisiin riitoihin ja kahden ihmisen väliseen riitatilanteeseen, jota Danny seurasi aikoinaan vierestä. Sairastuttuaan vakavasti toinen heistä sanoi kuolinvuoteellaan sihteerilleen: ”Sitä yhtä naista et sitten kutsu hautajaisiini.” Dannyn kappale sai alkunsa tuosta lauseesta, kun Danny kertoi sen Janne Rintalalle Rauman huvilallaan.

Dannyn mukaan kappaletta ei alun perin suunniteltu euroviisuihin. Dannyn tulevan Kunnioittaen, Danny -albumin kappaleista viisi oli valmiina, ja niistä yksi lauluista ajautui kuunneltavaksi Yleisradion raadille, joka piti sitä riittävän hyvänä kilpailuun. Menestyksen varalle kappaleella oli olemassa myös englanninkielinen nimi, ”On the Day Everyone Is Loving Me”.

Julkaisu ja vastaanotto 
”Sinä päivänä kun kaikki rakastaa mua” julkaistiin 18. tammikuuta 2021, ja se ilmestyi saman vuoden UMK-kappaleista neljäntenä. Kappaleesta julkaistiin myös Heikki Slåenin kuvaama video. Muutaman ensimmäisen päivän aikana videota oli katsottu YouTubessa yli 220 000 kertaa. Suomen virallisen listan radiosoittolistalla kappale saavutti viikolla 3/2021 sijoituksen 70.

Arvioita 
Euroviisujen ihailijoilta ”Sinä päivänä kun kaikki rakastaa mua” sai ilmestyessään kaksijakoisen vastaanoton. Kappale herätti paljon keskutelua YouTubessa, ja etenkin sen sanoitusta pidettiin koskettavana. Toiset olivat kuitenkin sitä mieltä, ettei kappale sovi euroviisuihin. 

Rumba-lehden analyysissä Mikael Mattila kirjoitti: ”Ikään kuin suomalainen popmusiikki ei olisi tämän vuoden puolella vellonut jo kylliksi harmissa ja surussa, niin Ilkka Johannes ”Danny” Lipsanen päättääkin sitten osallistua viisukarsintoihin laulamalla omat hautajaisensa.” Hän kuitenkin piti kappaletta kiinnostavana vaihteluna Mökkitie Recordsilta, koska se muistutti häntä ”hupiukko-campin” sijaan Johnny Cashista ja Vesa-Matti Loirista. Mattila kritisoi kappaleen raskaasti prosessoitua lauluraitaa, joka hänen mielestään vei kappaleesta kaivattua rosoisuutta. Sävellyksen hän sanoi etenevän tekstin ehdoilla, ja kappaleen kirkkaan, geneerisen radioballadituotannon tuovan mieleen lähinnä mainosjinglen. Mattila ei kuitenkaan pitänyt kappaletta täysin epäonnistuneena, vaan koki sen ”jotenkin sympaattiseksi” ja Dannyn oloiseksi. Janne Rintalan sanoitus on hänen mielestään pakotetuista riimeistään huolimatta ”ihan leikkisä”, ja se toi hänen mieleensä Juha Vainion ja Jukka Virtasen keskinkertaisimmat sanoitukset.

Rumbassa myös Jukka Hätinen vertasi kappaletta Johnny Cashin levytyksiin American Recordingsille. Hänen mielestään kappale ei kuitenkaan toimi siltana sukupolvien välillä, vaan ”pysyttelee turvallisesti Mariskooleista pölyjä pyyhkivien mukavuusalueella”. Kappaleen kiehtovimpana osana Hätinen piti yksittäistä riviä ”Pidä huoli et se yksi muija kutsua ei saa”.

Uuden Musiikin Kilpailu 
20. helmikuuta 2021 järjestetyssä Uuden Musiikin Kilpailussa ”Sinä päivänä kun kaikki rakastaa mua” sijoittui kuudenneksi eli toiseksi viimeiseksi. Kappale sai 60 pistettä.

Listasijoitukset

Lähteet

Aiheesta muualla 
YouTube: Danny - Sinä päivänä kun kaikki rakastaa mua (Lyric Video) // UMK21
YouTube: Danny - Sinä päivänä kun kaikki rakastaa mua (Live) // UMK21

Dannyn kappaleet
Vuoden 2021 kappaleet